સપોઝ આપણે ટ્રેનમાં યાત્રા કરી રહ્યા છીએ અને એકાએક ત્યાં કોઈ આતંકવાદી હાથમાં બંદૂક લઈને આવી પહોંચે અને અંધાધૂંધ ગોળીઓ છોડવા માંડે ત્યારે આપણે શું કરીશું? ગીતા-ગ્રંથ પર હાથ મૂક્યા વગર સાવ સાચું કહીએ તો એ દૃશ્ય જોતાં જ આપણે નાસભાગ કરીને કોઈ સેફ કૉર્નરમાં છુપાઈ જઈશું, ખરુંને? આપણી પ્રાયૉરિટી આતંકવાદીને પકડવાની નહીં હોય, આપણી જાતને બચાવવાની જ હશે, ખરુંને? શું આવી નપુંસકતામાં આપણો નાગરિક ધર્મ છે? આતંકવાદીના હાથમાં શસ્ત્રો છે તો શું થયું? કમ્પાર્ટમેન્ટમાં પ્રવાસ કરી રહેલા તમામ યાત્રીઓ સામૂહિક રીતે તેને ચારે બાજુથી ઘેરી લેવાનો પ્રયાસ કરે તો તેની હિંમત તૂટી જાય. બે-ચાર જણે મરવું પડે તો ભલે, પણ એ આંતકવાદીને પકડી લેવાની હિંમત તો બતાવવી જોઈએ કે નહીં? દેશ માટે જીવ આપવાની જવાબદારી શું માત્ર આર્મી અને પોલીસની જ હોય છે?